Broj: 711-I-674-P-227/22-02-17

Zagreb, 12. travnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Jasmine Robinić Tkalčević, voditeljice Odsjeka za opće poslove, poslove Gradskog vijeća i društvene djelatnosti Grada Gline**, za davanjem očitovanja,na 167. sjednici, održanoj 12. travnja 2022., daje sljedeće

**OČITOVANJE**

**Ukoliko je pravo na isplatu stvarnih troškova gradonačelnika Grada Gline i zamjenika gradonačelnika Grada Gline propisano odredbama mjerodavnog zakona ili općim aktom donesenim na temelju zakona, nije u suprotnosti s odredbama ZSSI/21-a da navedeni obveznici uz plaću za obnašanje javnih dužnosti prime novčanu paušalnu naknadu za podmirivanje troškova prehrane te naknadu troškova prijevoza, jer isti ne predstavljaju dodatnu naknadu za obnašanje javne dužnosti čiji bi primitak bio suprotan članku 7. točki d) ZSSI/21-a.**

Obrazloženje

Jasmina Robinić Tkalčević, voditeljica Odsjeka za opće poslove, poslove Gradskog vijeća i društvene djelatnosti Grada Gline podnijela je zahtjev za očitovanjem koji je u knjigama ulazne pošte zaprimljen 11. travnja 2022. pod brojem: 711-U-4119-P-227/22-01-3, povodom kojeg se vodi predmet broj P-227/22.

Podnositeljica traži mišljenje Povjerenstva imaju li gradonačelnik Grada Gline i zamjenik gradonačelnika Grada Gline iz reda pripadnika srpske nacionalne manjine pravo na troška toplog obroka te pravo na podmirenje putnih troškova.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici, stoga su i gradonačelnik Grada Gline i zamjenik gradonačelnika Grada Gline povodom obnašanja navedenih dužnosti zakonski obveznici.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbi ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Povjerenstvo, polazeći od članka 5. stavka 1. točki 2. ZSSI/21-a, kojom je propisano da se plaćom obveznika ne smatra naknada putnih, ali i drugih troškova za obnašanje javne dužnosti, a vezano za članak 7. točku d) navedenog Zakona kojom je zabranjeno primiti dodatnu naknadu za obnašanje javne dužnosti, tumači da obveznici istodobno uz primanje plaće mogu primiti naknade stvarnih troškova povezanih s obnašanjem javne dužnosti, jer se ne radi o zabranjenom primitku iz navedene zakonske odredbe.

Naknade drugih troškova za obnašanje javne dužnosti odnose se i na novčanu paušalnu naknadu za podmirivanje troškova prehrane te naknadu troškova prijevoza.

Međutim, ukazuje se da se odredbom članka 7. točke d) ZSSI/21-a ne utvrđuje pravo na stvarne troškove, već da gradonačelnik Grada Gline i zamjenik gradonačelnika Grada Gline imaju pravo na naknadu ovih stvarnih troškova jedino ukoliko je to propisano zakonom ili općim aktom donesenim na temelju zakona kojim se uređuje njihova isplata.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana